আমাদের অনেকের ছোটবেলার অনেক স্মৃতির সাক্ষী, ছবির ফিল্ম প্রস্তুতকারী বিখ্যাত কোডাক কোম্পানির কথা খেয়াল আছে? এককালের দুর্দান্ত প্রতাপশালী কোম্পানীটি সেই ১৯০৫ সালে নিউইয়র্ক স্টক এক্সচেঞ্জে তালিকাভুক্ত হয়েছিল। কিন্তু তার প্রায় ১০৭ বছর পরে ২০১২ সালে দেউলিয়া হয়ে যায় কোডাক। নিউইয়র্ক ষ্টক এক্সচেঞ্জ এর স্টক তালিকা থেকে কোডাকের নাম বাদ দিয়ে দেয়া হয়। পৃথিবীর সবচেয়ে বড় স্টক এক্সচেঞ্জ এই নিউইয়র্ক স্টক এক্সচেঞ্জে তালিকাভুক্ত আছে প্রায় ২৮০০ কোম্পানি। এর মধ্যে গুগুল, অ্যাপলের মত বিশাল বড় কোম্পানী যেমন আছে, তেমনি অনেক ছোট ছোট কোম্পানিও আছে। তো, এই ২৮০০ কোম্পানির সবগুলোর অবস্থা তো আর ভালো নয়। অনেকগুলোর অবস্থা খুব ভালো, আবার অনেকগুলোর অবস্থা কোডাকের মত হতে যাচ্ছে, হয়ত অনেক বছর জুড়েই বাজে অবস্থা। তো এই স্টক এক্সচেঞ্জের সবগুলো কোম্পানির শেয়ারের গড় প্রাইস বাড়ছে নাকি কমছে, তার থেকেও বিনিয়োগকারীরা খেয়াল বেশি রাখেন প্রধান ৫০০ টি কোম্পানির স্টকের দিকে। যদি সবচেয়ে বড় এই ৫০০ টি কোম্পানির গড় স্টক প্রাইস বাড়ে, তার মানে স্টক মার্কেটের অবস্থা ভালো যাচ্ছে, অন্যথায় স্টক মার্কেটের অবস্থা মন্দ। স্ট্যান্ডার্ড এন্ড পুওর গ্লোবাল (Standard and Poor Global) নামে নিউইয়র্ককেন্দ্রিক যুক্তরাষ্ট্রের একটি বিখ্যাত আর্থিক সংস্থা আছে। এই সংস্থাটি স্টক, বন্ড এবং কমোডিটির উপর নিয়মিত বিভিন্ন আর্থিক নিরীক্ষা ও এনালাইসিস প্রকাশ করে থাকে। এই সংস্থাটিই মূলত নিজ নামে S&P 500 index বা সূচক চালু করেছে, যেটি মূলধনের ভিত্তিতে নিউইয়র্ক স্টক এক্সচেঞ্জের সবচেয়ে বড় ৫০০ টি কোম্পানির স্টক প্রাইসের মূল্য সম্পর্কে ধারনা পাওয়ার জন্য স্টক ট্রেডারদের কাছে সবচেয়ে জনপ্রিয় সূচক। S&P তার তালিকাভুক্ত ৫০০ টি কোম্পানির সর্বমোট সমন্বয়কৃত মূলধনকে একটি সংখ্যা (index divisor) দ্বারা ভাগ করে এই সূচকের মান বের করে। S&P 500 Index = SUM (market cap all S&P 500 stocks) / Index Divisor তারমানে, S&P ৫০০ সূচকটির বৃদ্ধি বা হ্রাস সরাসরি নির্দেশ করে যে এই ৫০০ টি কোম্পানির সমন্বিত মূলধন কি বাড়ছে নাকি কমছে। যদি স্টক মার্কেট ক্রমাগত ভালো করতে থাকে, তাহলে S&P 500 সূচক বাড়তে থাকবে, অন্যথায় কমতে থাকবে। লক্ষ্য করুন, S&P 500 কিন্তু নিউইয়র্ক স্টক এক্সচেঞ্জের ২৮০০ কোম্পানির মধ্যে শুধুমাত্র প্রধান ৫০০ টি কোম্পানির মার্কেট মূলধনকে নির্দেশ করছে। তার মানে, কখনো কখনো এমন হতে পারে যে, সব কোম্পানি মিলিয়ে হয়তবা স্টক মার্কেটের অবনতি হয়েছে, কিন্তু প্রধান কোম্পানিগুলো ভালো করায় S&P 500 বেড়ে গিয়েছে। কিন্তু, আগেই বলেছি, অধিকাংশ ট্রেডাররা মূলত প্রধান ৫০০ টি কোম্পানির ষ্টক লেনদেন করে, তাই তারা S&P 500 এর দিকেই নজর রাখে বেশি। নিউইয়র্ক স্টক এক্সচেঞ্জের জন্য এরকম আরও জনপ্রিয় সূচক আছে। যেমন, Dow Jones Industrial Average (DJIA), যেটি সবচেয়ে বড় এবং বাছাইকৃত ৩০ টি কোম্পানির (যেমনঃ Apple, IBM, Intel, McDonalds, Microsoft, Nike, Boeing CocaCola, Wallmart, Visa, Amrican Express ইত্যাদি ) স্টককে নির্দেশ করে। সময়ের সাথে সাথে কোম্পানিগুলোর পারফর্মেন্সের উপর ভিত্তি করে তালিকা থেকে পুরনো কোন কোম্পানিকে বাদ দিয়ে নতুন কোন কোম্পানিকে সংযুক্ত করা হয়। মজার বিষয় হল, গুগল বা ফেসবুক কিন্তু এই তালিকাতে নেই! আরেকটি তথ্য জেনে রাখুন, Dow Jones Industrial Average (DJIA) কে সংক্ষেপে প্রায়ই শুধু Dow নামে ডাকা হয় এবং এটি নিউইয়র্ক ষ্টক এক্সচেঞ্জের সাথে সাথে NASDAQ স্টক এক্সচেঞ্জকেও নির্দেশ করে। এই সূচকটিরও মালিকানা বর্তমানে S&P Global এর। Dow Jones Industrial Average সূচকটির জন্য বর্তমানে তালিকাভুক্ত প্রভাবশালী ৩০ টি কোম্পানি হচ্ছেঃ 3M,American Express, Apple, Boeing, Caterpillar, Chevron, Cisco Systems, Coca-Cola, DowDuPont, ExxonMobil, General Electric, Goldman Sachs, IBM, Intel, Johnson & Johnson, JPMorgan Chase, McDonald's, Merck, Microsoft, Nike, Pfizer, Procter & Gamble, The Home Depot, Travelers, United Technologies, UnitedHealth Group, Verizon, Visa, Walmart এবং Walt Disney. এ ২টি ইনডেক্স সম্পর্কে জানলে আপনি মার্কেটের বর্তমান অবস্থার একটি ধারনা সহজেই করতে পারবেন। এ সম্পর্কে বিস্তারিত আসবে পরবর্তী লেখায়।